Սկզբում նման մտավախություն ունեի, ինչը կենտրոնի հիմնադրմանը զուգընթաց աստիճանաբար առարկայական էր դառնում: Խոչընդոտները հիմնականում երեք տեսակի էին: Առաջինը օբյեկտիվ խոչընդոտներն էին` սկսած կենտրոնի համար համապատասխան տարածք գտնելուց, վերջացրած Հայաստան մեծածավալ բեռներ տեղափոխելու դժվարությամբ: Վերջինի պատճառով, օրինակ, մեր ՄՌ տոմոգրաֆը Սանկտ Պետերբուրգից Երեւան է հասել մոտ 1 ամսում այլընտրանքային ճանապարհով, քանի որ Վերին Լարսի անցակետը փակ էր, ինչպես այս օրերին։ Երկրորդը բյուրոկրատական դժվարություններն էին, երբ նորաստեղծ կազմակերպությունների համար ստեղծվում են բազմաթիվ անիմաստ, երբեմն էլ անհեթեթ խոչընդոտներ` օրենսդրական դաշտի անկատարության կամ միտումնավոր խառնաշփոթի պատճառով, եւ դու ստիպված ես լինում Դոն Կիխոտի կարգավիճակում կռիվ տալ անշունչ հողմաղացների դեմ: Եվ երրորդը՝ մրցակիցները իրենց ձեռքի տակ եղած լծակներով ամեն կերպ փորձում էին խոչընդոտել մեր կազմակերպության կայացմանը։ Այս բոլոր դժվարությունները հիմա էլ կան, բայց մենք հաղթահարում ենք, քանի որ հավատում ենք, որ լավ գործ ենք անում: